Dr. M.J. du Plessis Gereformeerde Kerk Bellville Datum: 23 Maart 2003 (aand).
Ons hulp is in die Naam van die Here wat die hemel en die aarde geskape het.
Geliefdes, genade en vrede vir u van God ons Vader en die Here Jesus Christus deur die kragtige werking van God die Heilige Gees.
Skriflesing: Matteus 6:5-13 en 1 Korintiërs 15:20-28
Teks: Matteus 6:10a en Kategismus Sondag 48.
Ons is nog nie in die hemel nie. Ons is nog in die middel van die sonde en die stryd op die aarde waar ons moet veg vir die handhawing van God se eer teenoor die magte van die donker.
Daarom moet ons bid vir die koms van die koninkryk van God.
Daar is veral vier terreine waarop die koninkryk van God vir ons belangrik is:
1. Die Koninkryk en ons
2. Die Koninkryk en die kerk
3. Die Koning en die wêreld
4. Die Koninkryk in sy eindbestemming
Ons gee in hierdie preek net aandag aan een saak, naamlik: Die Koninkryk en ons
Die Here Jesus leer ons om aan te hou bid dat die Koninkryk van God moet kom.
Ek moet dit bid en die kerk moet dit bid - die strydende kerk moet dit bid.
Solank as wat die aarde voortbestaan, sal die kerk wat op die aarde is, die strydende kerk wees, want so lank hierdie aarde voortbestaan, sal dit teen al die magte van verkeerdheid in moet werk om die koninkryk van God te vestig.
Dink aan Psalm 11:4 waar die Here duidelik sy heerskappy beskryf, maar dan daarby dat Hy ons toets! Ons moet kleur wys en duidelik stel waar ons staan in die lewe:
Die HERE is in sy heilige paleis; die troon van die HERE is in die hemel; sy oë sien, sy ooglede toets die mensekinders.
Eers in die hiernamaals, as die kerk oorwin het, sal hierdie gebed nie meer gebid word nie.
Daar sal die kerk deel van die “nuwe” koninkryk van God wees.
Daar sal ons nie meer sonde doen nie, en sal die Here ons ook nie meer toets nie.
Wat is die koninkryk van God?
Die koninkryk van God vergelyk presies met ‘n aardse koninkryk:.
Dit bestaan uit ‘n Konink wat regeer oor sy onderdane. Ons lees in die openbaring van die Here (Psalm 93:2) dat sy troon onwankelbaar vasstaan:
Vas staan u troon van ouds af; van ewigheid af is U.
Dis ‘n Koning met ‘n baie bepaalde koninkryksgebied. Dink hier byvoorbeeld aan die woorde van Jesaja 66:1:
So sê die HERE: Die hemel is my troon en die aarde die voetbank van my voete. Waar is dan die huis wat julle vir My sal bou? En waar die plek wat my rusplek sal wees?
Die Here is die Koning en ons is sy onderdane.
Ons is die kerk wat deur al die eeue deur deur God uitverkies is en salig gemaak is in die bloed van die Here Jesus Christus.
Ons is die kerk wat deur sy Gees en Woord beskerm en bewaar word totdat die wederkoms aanbreek.
Daardie dag word die kerk rondom die troon van God versamel op die nuwe aarde en die engele in die nuwe hemel.
Ons almal saam - die mense, die engele en die nuwe hemel en die nuwe aarde - loof God dan in totale volmaaktheid.
God regeer oor die nasies; God sit op sy heilige troon. Psalm 47:8 (47:9)
God se heerskappy is ook ‘n heerskappy van regspraak en van oordeel. Dink aan gedeeltes in die Bybel waar die eindoordeel geprofeteer word, byvoorbeeld Daniël 7:9
Ek het bly kyk totdat trone reggesit is en ’n Oue van dae gaan sit het; sy kleed was wit soos sneeu en die hare van sy hoof soos skoon wol; sy troon was vuurvlamme, die wiele daarvan ’n brandende vuur;
Luister na die beskrywing van die troon wat vuurvlamme is en die wiele daarvan brandende vuur.
Dit beskryf die suiweringsproses van God se oordeel!
In sy koninkryk is daar onder sy ewige regering geen vorm van sonde en verkeerdheid nie!
Dieselfde staan geskryf in Psalm 45:6 (45:7):
U troon, o God, is vir ewig en altyd; die septer van u koninkryk is ’n regverdige septer.
Dis nie al wat van die koninkryk van die Here gesê kan word nie.
· Sy ryksgebied oorspan meer as net die kerk en die hemel.
· In die ryk van God word alles ingesluit - selfs die engele en die duiwels.
· Nie eers die Satan kan iets doen sonder dat God hom toelaat om dit te doen nie - wat dus beteken dat hy voluit onder die regering van God staan.
In Psalm 99 sing die Psalmdigter die volgende woorde:
Die HERE is Koning; laat die volke bewe!
Hy troon op die gérubs; laat die aarde sidder!
Die HERE is groot in Sion, en verhewe is Hy bo al die volke.
Laat hulle u grote en gedugte Naam loof! Heilig is Hy!
Die Koninkryk van God lei ons tot selfondersoek.
Omdat ons die onderdane van God se Koninkryk is, bid ons in die eerste plek met die oog op onsself as ons bid dat die Here se koninkryk moet kom.
Dan ook baie persoonlik, want dit lei ons in selfondersoek in:
Ek besef dat daar te veel slegte dinge in myself is wat eers afgebreek moet word, voordat ek diensbaar is vir die koninkryk van God.
Daarom is deel van my gebed my eie bekering en verandering, sodat die Koninkryk ook vir my kan kom.
Ek bid dus dat die Here my hoe langer hoe meer deur sy Woord en Gees regeer dat ek my hoe langer hoe meer aan Hom sal onderwerp.
Hierdie gedeelte van die gebed was onnodig by die Skepping. Die mens was toe goed geskape en in ‘n volmaakte verhouding met die Here.
Toe gebeur die sondeval.
Die mens is van God vervreem
Ons slaan ‘n rigting wat nie by God eindig nie!
Nou is ons van nature dood in ons misdade.
Ons is totaal en al bedorwe.
Nou moet ons tot die laaste oomblik wat ons lewe teen die sonde stry.
Dis met die besef van hierdie sondes en swakhede dat ons moet bid dat die Here sy koninkryk moet laat kom - want dan is daar vir ons redding.
Besef u dat die engele nie hierdie gebed kan bid nie?!
Die engele wat nie gesondig het nie, is altyd by die Here.
Vir die ander wat saam met die Satan in sonde geval het, is daar geen vrywaring omdat hulle die Here verraai het nie.
Daarom is dit ‘n besondere voorreg dat ons kinders van God is wat mag bid dat ons so deur Hom regeer sal word dat sy koninkryk ook vir ons mag kom.
Dit is waarom ons geleer word om ons gebed te begin met die woorde: “Ons Vader!”
Ons bid as gelowiges.
Ons bid as mense wat ‘n diep begeerte het dat die koninkryk van God moet kom
Ons hoef nie te twyfel of ons in die tempel van God sal kom nie - ons sal daar kom!
Die Here het in die Ou Testament al openbaar hoe dit sal gebeur (Sagaria 6:12-13):
So spreek die HERE van die leërskare: Kyk, daar kom ‘n Man wie se Naam is Spruit, en Hy sal uit sy plek uitspruit, en Hy sal die tempel van die HERE bou. Ja, Hy sal die tempel van die HERE bou, en Hy sal majesteit verkry en sit en heers op sy troon; ook sal Hy ‘n priester wees op sy troon,
In hierdie verse word daar gepraat van die tempel van die Here, maar die koninkryk van die Here word bedoel! Hierdie gedeelte openbaar hoe die Messias die Koninkryk van God laat kom omdat Hy dit met sy wederkoms volmaak in vervulling bring
Die Here Jesus het prontuit van Hom en sy werk in die koninkryk van God gepraat toe Hy op die aarde was. Hy het ook voorspel hoe dit gaan wees en wat van ons gaan word:
En Jesus sê vir hulle: Voorwaar Ek sê vir julle dat julle wat My gevolg het, in die wedergeboorte wanneer die Seun van die mens op sy heerlike troon gaan sit, julle ook op twaalf trone sal sit en die twaalf stamme van Israel sal oordeel. (Matteus 19:28)
Dieselfde saak word weer ‘n keer in die Bybel beskryf in Matteus 25:31
En wanneer die Seun van die mens in sy heerlikheid kom en al die heilige engele saam met Hom, dan sal Hy op sy heerlike troon sit.
Laat ons dan bid: Ons Vader wat in die hemele is, laat U koninkryk kom!
Ons wil dit ervaar.
Ons wil dit self belewe.
Daarom bid ons dat ons ook standvastig masg wees in ons beginsels, en dat ons strydlustig teen die sonde mag wees.
Ons bid om hand aan hand met God te mag lewe totdat Hy op die wolke kom.
Ons kry die inhoud van hierdie preek gedeeltelik saamgevat in Kategismus Sondag 48.
Slotpsalm 145:1, 8.
Die genade van die Here Jesus Christus en die liefde van God en die gemeenskap van die Heilige Gees bly by u almal.
Dr. M.J. du Plessis
Gereformeerde Kerk Bellville
Datum: 23 Maart 2003 (aand).